Helyesbítés a Hivatalos Lapban a T-302/22. sz. ügyre vonatkozóan megjelent közleményhez
(„Az Európai Unió Hivatalos Lapja” C 276., 2022. július 18., 14. o.)
A T-302/22. sz., Vinokurov kontra Tanács ügyben a Hivatalos Lapban megjelent közlemény szövege helyesen a következő:
2022. május 23-án benyújtott kereset – Vinokurov kontra Tanács
(T-302/22. sz. ügy)
Az eljárás nyelve: francia
Felek
Felperes: Alexander Semenovich Vinokurov (Moszkva, Oroszország) (képviselők: É. Épron és J. Choucroun ügyvédek)
Alperes: az Európai Unió Tanácsa
Kérelmek
A felperes azt kéri, hogy a Törvényszék:
nyilvánítsa a jelen megsemmisítés iránti keresetet elfogadhatónak és megalapozottnak;
részlegesen semmisítse meg az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2022. március 9-i (KKBP) 2022/397 tanácsi határozatot_1 amennyiben az Alexander Vinokurovra vonatkozik;
részlegesen semmisítse meg az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2022. március 9-i (EU) 2022/396 tanácsi végrehajtási rendeletet_1 amennyiben az Alexander Vinokurovra vonatkozik;
az Európai Unió Tanácsát kötelezze az eljárás során felmerülő összes költség és kiadás viselésére;
a felperes számára tartson fenn minden egyéb jogot, követelést, jogalapot és fellépést.
Jogalapok és fontosabb érvek
Keresete alátámasztása érdekében a felperes négy jogalapra hivatkozik.
Az első jogalap azon alapul, hogy a sérelmet okozó jogi aktust nem támasztják alá kellően pontos és konkrét indokok. E jogalap alátámasztására a felperes különösen arra hivatkozik, hogy a Tanács indokolása tevékenységi ágazatokra vonatkozik, holott a (KKBP) 2022/397 határozatban említett kritériumok csupán meghatározott személyeket érintenek. A felperes emellett a jelentős bevételi források biztosítására vonatkozó kritérium pontosságának hiányára, valamint arra hivatkozik, hogy az indokok a Tanács által felhozott egyetlen releváns kritériumnak sem felelnek meg. Végül a felperes szerint az intézkedések vagy a politikák támogatására vagy végrehajtására vonatkozó indok különbözik a releváns, az Oroszországi Föderáció kormányának nyújtott „anyagi vagy pénzügyi” támogatásra vonatkozó kritériumtól.
A második jogalap a Tanács által állítólagosan elkövetett nyilvánvaló értékelési hibán alapul a Tanács által alkalmazott releváns kritériumok, nevezetesen az orosz döntéshozók számára nyújtott anyagi vagy pénzügyi támogatás, az Orosz Föderáció kormányától kapott előnyök vagy az e kormány számára biztosított jelentős bevételi forrás tekintetében.
A harmadik jogalap az arányosság elvének megsértésén alapul, mivel a felvételi kritériumok kiterjesztése révén ezentúl olyan személyek is szankcionálhatók, akiknek a helyzete nem függ össze az ukrajnai helyzettel. A felperes így arra hivatkozik, hogy a Tanács intézkedésének tárgyát a bizonyos tevékenységi ágazatok által biztosított jelentős bevételi források képezik, ugyanakkor a Tanács nem veszi figyelembe sem a felperesnek az ezen ágazatokban meglévő piaci részesedését, sem a felperes említett társaságokban meglévő tőkerészesedését.
A negyedik jogalap a felperes védelemhez és hatékony bírói jogvédelemhez való jogának a megsértésén alapul.
____________
1     Az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2022. március 9-i (KKBP) 2022/397 tanácsi határozat (HL 2022. L 80., 31. o.; helyesbítések: HL 2022. L 117., 118. o. és HL 2022. L 156., 160. o.).
1     Az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2022. március 9-i (EU) 2022/396 tanácsi végrehajtási rendelet (HL 2022. L 80., 1. o.; helyesbítések: HL 2022. L 117., 117. o. és HL 2022. L 154., 76. o.).